
Pišem vam u vezi s mojim ocem, za kojeg je ustanovljeno da ima tumor, a on međutim odbija bilo kakvu medicinsku pomoć u vidu kemoterapije; pravda se govoreći: “Ovo što me zadesilo ***[iskušenje](https://pitajucene.com/search/isku%C5%A1enje/questions/ "Pretraži pitanja o iskušenjima")*** je na koje me je stavio Svevišnji Allah! A uslijed kemoterapije opala bi mi brada, što ja ne želim…” Šta vi kažete o ovom? Allah vas nagradio!


* 
* 
* 
* 
* 
* 
* 

 
Liječenje kemo terapijom?

Enes, radijallahu anhu, kazuje da je Resulullah, ﷺ, jednom prilikom rekao: “Kad Allah zavoli čovjeka, iskuša ga” (Et-Tirmizi). Nadati se da je Sveznajući Allah zavolio Vašeg oca i zato ga stavio na tako golemo ***[iskušenje](https://pitajucene.com/search/isku%C5%A1enje/questions/ "Pretraži pitanja o iskušenjima")*** koje će on, ako Bog da, pobijediti snagom svog imana i oslanjanjem na dragog Allaha. Većina islamskih učenjaka kaže da je ***[liječenje](https://pitajucene.com/search/lije%C4%8Denje/questions/ "Pretraži pitanja o liječenju")*** bolesti dozvoljeno, dok šafijski i neki hanbelijski pravnici kažu da je to poželjno. U hadisu stoji da je Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: “O Allahovi robovi, liječite se jer Allah nije dao bolest a da joj nije odredio lijek, osim jedne bolesti.” Neko ga je upitao za koju to bolest ne postoji lijek, a Resulullah, ﷺ, odgovorio je: “To je starost” (Ahmed i Et-Tirmizi).


Ako je pouzdano da će kemoterapije (pa makar i potrajale) biti korisne Vašem ocu i da će se pomoću njih, Allahovom voljom, izliječiti tumor – obaveza mu je da se liječi. Izgovor da će opasti brada uslijed kemoterapije, nije opravdan; očuvanje života važnije je od očuvanja brade. Neki šafijski autoriteti, opet, smatraju da je čovjek obavezan liječiti se u slučaju kad se jamačno zna da će liječenje biti uspješno. A Allah, džellešanuhu, najbolje zna.


Odgovorio: ***[Abdurrahman Kuduzović](https://pitajucene.com/search/Abdurrahman+Kuduzovi%C4%87/answers/ "Pretraži odgovore od prof. Abdurrahman Kuduzović")***


